b'\n_START_ARTICLE_\nMichael Scott (Apple Computer)\n_START_PARAGRAPH_\nMichael "Scotty" Scott (s. 1942) on yhdysvaltalainen liikemies, joka toimi Apple Computerin ensimm\xc3\xa4isen\xc3\xa4 toimitusjohtajana helmikuusta 1977 maaliskuuhun 1981. Scott toimi kalifornialaisen National Semiconductorin tuotantop\xc3\xa4\xc3\xa4llikk\xc3\xb6n\xc3\xa4, kunnes Mike Markkula suostutteli h\xc3\xa4net ottamaan vastaan juuri perustetun Apple Computerin toimitusjohtajan paikan._NEWLINE_Vuonna 1979 Scott teki periaatep\xc3\xa4\xc3\xa4t\xc3\xb6ksen, jonka mukaan Applessa ei en\xc3\xa4\xc3\xa4 k\xc3\xa4ytet\xc3\xa4 (s\xc3\xa4hk\xc3\xb6)kirjoituskoneita. Samana vuonna Jef Raskinin Macintosh-projekti oli viel\xc3\xa4 nelj\xc3\xa4n ihmisen muodostaman tiimin tutkimusprojekti, joka oli jatkuvan lakkauttamisuhan alaisena. Scott ja Markkula antoivat projektin kuitenkin jatkua. 25. helmikuuta 1981 Scott erotti 40 Apple II -tiimiss\xc3\xa4 ty\xc3\xb6skennellytt\xc3\xa4 p\xc3\xa4\xc3\xa4llikk\xc3\xb6\xc3\xa4 ja muuta henkil\xc3\xb6st\xc3\xb6\xc3\xb6n kuuluvaa kutsumalla heid\xc3\xa4t yksitellen toimistoonsa. Toimella Scott pyrki hidastamaan Applen liian nopeaa kasvua ja poistamalla turhia, tehottomia ty\xc3\xb6ntekij\xc3\xb6it\xc3\xa4. My\xc3\xb6hemmin samana vuonna Mike Markkula otti Scottin aseman toimitusjohtajana ja Scott siirrettiin hallituksen varaj\xc3\xa4seneksi. 10. hein\xc3\xa4kuuta 1981 Scott j\xc3\xa4tti Applen._NEWLINE_Vuosina 1983\xe2\x80\x931988 Scott johti Starstruck-yrityst\xc3\xa4, joka ty\xc3\xb6skenteli meritse laukaistavan satelliitin parissa. H\xc3\xa4n aloitti my\xc3\xb6s er\xc3\xa4iden voittoa tavoittelemattomien yhdistysten tukemisen, joita olivat Seattlen Ooppera ja California Institute of Technology._NEWLINE_Scott on jalokiviasiantuntija ja on kirjoittanut aiheesta kirjan. H\xc3\xa4nen kokoelmansa on ollut n\xc3\xa4ytteill\xc3\xa4 Santa Anan Bowers-museossa. Scott on tukenut Rruff-projektia, joka pyrkii tuottamaan t\xc3\xa4ydellisen kokoelman spektrej\xc3\xa4 taittavia mineraaleja.'